དེ་བཞིན་གསེར་རྟ་བླ་རུང་སྒར་དུ་གྲྭ་ཤག་མང་པོ་གཏོར་བཤིག་དང་གྲྭ་བཙུན་སྟོང་ཕྲག་བརྒལ་བ་ཕྱིར་འབུད་ཀྱིས་ཆོས་དད་རང་དབང་གི་ཐོབ་ཐང་ལ་ཡོངས་སུ་བརྡལ་བཤིག་བཏང་ཡོད།གསེར་རྟ་ལྔ་རིག་ནང་བསྟན་སློབ་གླིང་ནི་ཞིང་གཤེགས་མཁན་ཆེན་འཇིགས་མེད་ཕུན་ཚོགས་མཆོག་གིས་ཕྱི་ལོ་༡༩༨༠ལོར་ཐོག་མར་དབེན་གནས་ཤིག་ཏུ་བཤད་སྒྲུབ་ཀྱི་འདུས་སྡེ་བཙུགས་པ་ནས་བཟུང་བོད་ཆོལ་ཁ་གསུམ་ཁྱོན་ཡོངས་དང་།རྒྱ་ནགཕྱི་རྒྱལ་བཅས་ནས་དོན་གཉེར་ཅན་མང་པོས་རང་མོས་ཀྱིས་ཆོས་སྒོར་ཞུགས་ཏེ་རིམ་བཞིན་གྲྭ་བཙུན་ཁྲི་ཚོ་བརྒལ་བ་སློབ་གཉེར་བྱ་ཡུལ་གྱི་བསྟི་གནས་སུ་གྱུར་བ་ཞིག་ཡིན་ནའང་།ཕྱི་ལོ་༢༠༠༡ལོར་བཙན་དབང་གིས་གྲྭ་ཤག་གཏོར་བཤིག་དང་གྲྭ་བཙུན་ཕྱིར་འབུད་བཏང་སྐབས།ཡ་ང་བའི་གནས་སྟངས་འོག་བཙུན་མ་མང་པོ་རིག་འཚོ་མ་ཟིན་པར་གྱུར་པ་དང་།ཁ་ཤས་ཀྱིས་རང་སྲོག་བཅད་པའི་གནས་ཚུལ་བྱུང་ཡོད།ལྷག་པར་ད་ལམ་འཆར་གཞི་ལྡན་པའི་ཐོག་ནས་གཏོར་བཤིག་གཏོང་བཞིན་པར་བཙུན་མ་རིག་འཛིན་སྒྲོལ་མ་དང་།བཙུན་མ་ཚེ་རིང་སྒྲོལ་མ།བཙུན་མ་སེམས་དགའ་བཅས་ཀྱིས་བྱེད་ཐབས་མེད་པར་འུ་ཐུག་ཐབས་ཟད་ཀྱིས་རང་སྲོག་བཅད་ཡོད།བཙུན་མ་ཚེ་རིང་སྒྲོལ་མའི་ཁ་ཆེམས་ཡི་གེའི་ནང་།་་་ད་ནི་རྒྱ་ནག་གཞུང་གིས་སྡོད་བཟོད་མེད་པ་བཟོ་བཞིན་པ་དང་།གྲྭ་ཤག་ཚང་མ་གཏོར་འགྲོ་བཞིན་འདུགཅེས་འཁོད་འདུག་ན།བྱེད་བབ་དེ་རིགས་ནི་རྒྱལ་སྤྱིའི་ཁྲིམས་ལུགས་ལྟ་ཅི།རྒྱ་ནག་མི་དམངས་སྤྱི་མཐུན་རྒྱལ་ཁབ་རང་ཉིད་ཀྱི་རྩ་ཁྲིམས་ནང་གསལ་བའི་ཆོས་དད་རང་དབང་གི་ཐོབ་ཐང་བརྩི་མེད་རྡོག་རོལ་བཏང་བ་ཞིག་ཡིན་སྟབས།རང་དབང་ལ་དགའ་བའི་རྒྱལ་སྤྱིའི་སྤྱི་ཚོགས་དང་།ཨ་རིས་གཙོས་པའི་སྲིད་གཞུང་དང་གྲོས་ཚོགས་ཀྱི་འཐུས་མི་བཅས་ནས་དེར་སྐྱོན་བརྗོད་བྱས་ཡོད།ང་ཚོའི་ངོས་ནས་ཀྱང་རྒྱལ་སྤྱིའི་ནང་ངོ་རྒོལ་གྱི་ལས་འགུལ་ཞིག་སྤེལ་འཆར་ཡོད།